ผู้เชี่ยวชาญเกรงภาวะโลกร้อน อาจมีผลต่อความแปรปรวนของสภาพภูมิอากาศในเอเชีย ตอ.เฉียงใต้
ผู้เชี่ยวชาญด้านสภาวะอากาศเกรงว่า ภาวะโลกร้อนจะมีผลต่อความผันผวนปรวนแปรของสภาภูมิอากาศในแถบเอเชีย ตอ.เฉียงใต้ และเตือนว่าประชาชนควรจะตร
ดร. อานนท์ สนิทวงศ์ณ อยุธยา แห่งจุฬาลงกรณมหาวิทยาลัย ผู้ศึกษาเรื่องการเปลี่ยนแปลงของสภาพภูมิอากาศ มานานกว่า10 ปี วิเคราะห์ข้อมูลเกี่ยวกับพายุต่างๆ ในภาคพื้นเอเชียตะวันออกเฉียงใต้ในช่วง60 ปีที่ผ่านมา ดร. อานนท์กล่าวว่าความถี่ของการเกิดพายุนั้น เกิดขึ้นเป็นวงจรรอบ 30 ปี แต่เตือนว่าการที่โลกร้อนขึ้นอาจทำให้มีพายุบ่อยขึ้น และขนาดใหญ่ขึ้นรุนแรงขึ้น และว่า ขณะนี้ กำลังอยู่ในช่วงที่จะมีพายุมากขึ้นตามวงจรปกติ อย่างไรก็ตามหากพิจารณาบริเวณพื้นที่สามเหลี่ยมปากแม่น้ำโขง อย่างเวียดนามซึ่งมีพายุตามรอบวงจร 30 ปี แต่ช่วงเวลากระชั้นขึ้นมีขนาดใหญ่และความรุนแรงมากขึ้น ซึ่งหมายถึงว่า บริเวณภาคใต้ของเวียดนาม กัมพูชาและฟิลิปปินส์ จะถูกพายุโหมกระหน่ำ มากกว่าในเวลาไม่กี่สิบปีที่ผ่านมา ที่เมืองกังเธอในภาคใต้ของเวียดนาม ประชาชนกำลังวิตกว่า ชีวิตความเป็นอยู่ และการทำมาหาเลี้ยงชีพของพวกเขาซึ่งต้องอาศัยลำแม่น้ำโขง จะถูกกระทบกระเทือนจากความเปลี่ยนแปลงของสภาพภูมิอากาศ ในระยะสิบปีที่ผ่านมามีพายุมากกว่าแต่ก่อน พายุในปี 2550 ทำให้เกิดน้ำท่วม และระดับน้ำทะเลที่สูงขึ้น เข้ามาเปื้อนปนน้ำในลำแม่น้ำโขงนอกจากนั้นยังเกิดการขาดแคลนน้ำดื่มน้ำใช้ และน้ำในการเพาะปลูกด้วย ประชาชนหลายล้านคนในเอเชียตะวันออกเฉียงใต้เสี่ยงต่อผลกระทบ ของการเปลี่ยนแปลงสภาพภูมิอากาศ อย่างความแห้งแล้งหรือไม่ก็ฝนตกหนักอยู่แล้ว และกำลังเป็นที่วิตกมากขึ้นในเรื่องความเสี่ยงในอนาคต ฮัดซันโมอิรุดดิน แห่งโครงการย่อยในงานพัฒนาลุ่มแม่น้ำโขง ของธนาคารพัฒนาเอเชียกล่าวว่าอากาศที่ร้อนขึ้น อาจส่งผลให้ผลผลิตมวลรวมของอาณาบริเวณนี้ลดลงเกือบ 7 %ภายในสิ้นศตวรรษนี้ เพราะผลผลิตพืชผลต่างๆ อาจลดลง หรือชุมชนต่างๆต้องโยกย้ายถิ่นฐาน ฮัดซัน โมอิรุดดินกล่าวว่านอกจากจะมีผลถึงการเติบโตขยายตัวและการพัฒนาทางเศรษฐกิจแล้ว ยังจะมีผลร้ายแรงอื่นๆติดตามมา รวมทั้งเรื่องเงินทุนสำหรับการบรรเทาทุกข์ด้วย ดร. อานนท์สนิทววงศ์ ณ อยุธยา ผู้เชี่ยวชาญด้านสภาพภูมิอากาศกล่าวว่า ประชาชน จะต้องอยู่อย่างกลมกลืนสอดคล้องกับสภาพภูมิอากาศอย่างบ้านควรก่อสร้างโดยคำนึงถึงสิ่งแวดล้อมด้วย และยกตัวอย่างเมื่อก่อนเคยมีบ้านเสาสูงเพื่อให้พ้นน้ำท่วม ผู้เชี่ยวชาญหวังกันว่าประชาชนจะปรับตัวปรับวิถีชีวิต ให้สอดคล้องกับธรรมชาติสิ่งแวดล้อมซึ่งจะช่วยลดผลกระทบ ของความเปลี่ยนแปลงของสภาพภูมิอากาศลงได้